**RUJAN 2019.**

Predloženo je sudjelovanje u prikupljanju potpisa za osvještavanje važnosti očuvanja bioraznolikosti u urbanim sredinama kroz smanjivanje košnje trave na najviše dvaput godišnje na zelenim površinama grada Zagreba te ostavljanja 'cvjetnih otočića' na kojima bi se mogli hraniti leptiri i drugi oprašivači, koji su ugroženi navikom prečeste košnje trave.

Uz organiziranje potpisivanja peticije, izaslanstvo djece otići će s prikupljenim potpisima gradonačelniku Grada Zagreba potkraj godine i predati mu iste.

Druga aktivnost u rujnu odnosi se na promatranje škole, okoliša škole i šireg područja u namjeri da se osmisle rješenja za primijećene probleme. Izvest će se plan permakulturnih i održivih elemenata u školskom dvorištu, a djeca će naučiti kako promatrati okoliš kroz 5 elemenata i pronalaziti održiva rješenja.

**LISTOPAD 2019.**

U sklopu velike akcije 'Posadi drvo - ne budi panj' zasadit će se stabla u području budućeg školskog vrta OŠ Prečko i naučiti osnovne informacije o drveću koje sadimo (uglavnom jestive sorte voća i ukrasnog drveća koje cvate te tako privlači oprašivače). Predviđena je suradnja s japanskim veleposlanstvom i sadnjom japanskih trešanja.

**STUDENI 2019.**

Volonterski klub formirat će vanjsku učionicu od recikliranih materijala u dvorištu škole te će se na taj način oplemeniti vanjski prostor i povećati osjećaj pripadnosti učenika školi i imovini škole kroz ugodan boravak u hladovini drveta i na travnatoj površini. Učenici će dobiti vanjsku učionicu u kojoj će biti ugodno i zabavno učiti i družiti se.

**PROSINAC 2019.**

U školi se provodi blagdanska humanitarna akcija u kojoj se prikupljena sredstva i materijali koriste za pomoć najpotrebitijima(djeca iz Doma za nezbrinutu djecu Zagreb (imaju više podružnica ,ovisno o uzrastu djece, najpoznatija djeca iz Nazorove ) od 0-7 godina.

**SIJEČANJ/VELJAČA 2020.:**

U neposrednoj blizini vanjske učionice planira se formiranje školskog vrta u obliku povišenih gredica s polikulturnim oblikom sadnje, odnosno sadnje podržavajućih biljaka kroz koje se učenicima prenosi važnost održavanja bioraznolikosti u prirodi i u urbanim sredinama. Vrtovi će postati mjesto boravka i učenja te provođenja nastave u skladu s planom i programom.

**OŽUJAK 2020.:**

Uz Međunarodni dan voda 22.3.2020. vezat ćemo mjesec voda te se baviti problematikom povezanom s vodom na području škole i šire zajednice, kao i pronalaženja nekih modela kojima možemo pozitivno utjecati na očuvanje i zaštitu voda. U sklopu volonterske akcije moguće je izgraditi vrtno jezerce. U mjesecu voda planira se posjet postrojenju Zagrebačke otpadne vode i CUPOVZ-u(centralni uređaj za pročišćavanje otpadnih voda )

**TRAVANJ 2020.:**

S obzirom na tradiciju u OŠ Prečko, u blagdansko vrijeme Uskrsa predviđena je humanitarna akcija u suradnji s župnim Caritasom kojom se pomaže potrebitima u župi Presvetog Trojstva u Prečkom, a svakako će se u te aktivnosti uključiti volonterski klub.

Naučit ćemo također kako koristiti prirodne boje za bojenje i napraviti izložbu dječjih radova prirodnim bojama koje ćemo sami pripremati prije korištenja.

**SVIBANJ/LIPANJ 2020.:**

Uz Zagrebački energetski tjedan, uključit ćemo se u raznovrsne ponuđene aktivnosti te tako obraditi temu energije, kojim ćemo se nastaviti baviti i u lipnju.

Planira se izgradnja manjeg modela kojim se podiže svijest o korištenju obnovljivih izvora energije (npr. solarna svjetiljka, vjetrenjača ili dr.) U sklopu mjeseca energije pozvat ćemo u goste udrugu koja se bavi problematikom energetike kao primjera pozitivne prakse i aktivističkog djelovanja u zajednici. Predviđen je i posjet Solarnoj kući u Španskom te izrada slikovnice o naučenim znanjima koom će ista prenijeti i ostaloj zainteresiranoj javnosti.